Ольмезовымрэ Мэзымрэ загъэхьэзыр
Олимп мафIэр къэралым и щIыналъэхэм къыщезыхьэкI эстафетэр мыгувэу ди деж къэсынурэ, а мафIэр Кавказым и щыгу нэхъ лъагэ дыдэм щыщIагъэнэнущ. ЩIыхь зыпылъ апхуэдэ къалэныр КъБР-м Спортымрэ туризмэмкIэ и министерствэм пщэрылъ ящищIащ Ольмезов Абдулхьэлимрэ Мэз Каринэрэ. Апхуэдэ пщIэр абыхэм къалэжьащ Къэбэрдей-Балъкъэр Республикэм альпинизмэм зыщегъэужьынымкIэ зэфIагъэкIа IуэхушхуэхэмкIэ.
Къапщтэмэ, Ольмезов Абдулхьэлим Эверест и щыгум тIэунейрэ дэкIащ. Ар КъБР-м АльпинизмэмкIэ и федерацэм и президентщ, дунейпсо класс зиIэ къегъэлакIуэщ. Мэз Карини Эверест дэкIащ, КъБР-м физкультурэмрэ спортымкIэ щIыхь зиIэ и лэжьакIуэщ, «Нальп» альпинист клубым и унафэщIщ.
Гъэунэ Светланэ.
